מלחמת חרבות ברזל
אבידות והרס > בצד הפלסטיני והלבנוני > הרוגים ופצועים

על פי נתוני דובר צה"ל, נהרגו מעל 22,508 מחבלים פלסטינים בכלל הגזרות מתחילת המלחמה. מתוכם מעל 20,000 מחבלים נהרגו ברצועת עזה ומעל 1,609 מחבלים מעזה נהרגו בשטח ישראל בעקבות מתקפת הפתע. ביהודה ושומרון נהרגו מעל 852 מחבלים. מקורות ישראליים העריכו שחמאס מסתיר הרוגים רבים שלו, ומשרד הבריאות של רצועת עזה אינו מונה אותם בדיווחים הרשמיים.
לפי משרד האו"ם לתיאום עניינים הומניטריים, מעל 64,298 פלסטינים נהרגו. מספר הפצועים עלה על 117,441. על פי נתוני משרד הבריאות של רצועת עזה שבשליטה של חמאס, במלחמה נהרגו מעל 61,709 פלסטינים, ביניהם לפחות 17,712 ילדים ובני נוער, 12,136 נשים ו-849 תינוקות בני פחות משנה. מעל ל-14,000 נעדרים מתחת להריסות המבנים. לעיתים, אמינות דיווחי משרד הבריאות של רצועת עזה נחשבת בצד הישראלי למפוקפקת עקב שיוכו לממשל חמאס, ונטען גם שמספרי ההרוגים שפורסמו על ידיו הם בעלי מאפיינים סטטיסטיים לא מציאותיים המעידים על פברוק. יחד עם זאת, המידע שפורסם על ידי המשרד נבדק בעבר על ידי ארגונים בינלאומיים וממשלות ונמצא שהוא אמין.
בחודש הראשון למלחמה, כחלק מפינוי צפון רצועת עזה, צה"ל הטיל כרוזים המורים על "פינוי מיידי", כאשר מי שלא יתפנה עלול להיות מזוהה כ"שותף לארגון טרור". במרץ 2024 פורסם תחקיר בעיתון הארץ, שבו נטען כי רבים מההרוגים שקוטלגו כ"מחבלים" היו למעשה אזרחים בלתי חמושים. חיילים שלחמו ברצועת עזה העידו על מקרים רבים של הרג וירי באזרחים לא חמושים, שחלקם נספרו בתור "מחבלים". בנוסף, לפי עדויות לוחמים, מבנים שנחשבו ככאלה השייכים לפעילי טרור או שמשמשים להיערכות של מחבלים, ממשיכים להופיע ברשימת המטרות של הצבא גם לאחר שהותקפו. כך, אזרחים שנכנסים לאותו המבנה עלולים להיות מותקפים בידי צה"ל ולהיחשב לאחר מותם כמחבלים, גם אם במקום כבר לא מתקיימת פעילות של ארגוני טרור. מאידך, תיעודים אחרים חשפו כי חלק ממחבלי חמאס מתחפשים לאזרחים, ובתוך כך נלחמים נגד כוחות צה"ל, ודבר זה מקשה בין השאר על החלוקה בין מחבלים לאזרחים הרוגים.
ביוני 2024 ארגון "Save the Children" (אנ') העריך לפי פרסומי האו"ם כ-21,000 ילדים נעדרים בעזה, מתוכם "רבים לכודים מתחת להריסות, עצורים, קבורים בקברים לא מסומנים או הופרדו ממשפחותיהם". הארגון מעריך כי כ-4,000 ילדים לכודים תחת ההריסות, וכן מספר לא ידוע של ילדים קבורים בקברי אחים. באותו החודש דווח כי לפחות 30 ילדים מתו כתוצאה מתת-תזונה. לפי חמאס, נכון ל-19 ביוני, יותר מ-40 ילדים מתו מהרעב בעזה עקב המלחמה.
בינואר 2025 מחקר שהתפרסם בכתב העת הרפואי לאנסט העריך שמספר ההרוגים ברצועה עמד על כ-70,000 בני אדם, וזאת לא כולל מקרי מוות לא טראומטיים, כלומר תמותה מרעב, מחלות או קור. עם זאת, החוקרים הזהירו כי רשימות בתי החולים לא תמיד מספקות את סיבת המוות, כך שייתכן שניתן היה לכלול אנשים עם מקרי מוות לא טראומטיים, מה שעלול להוביל להערכת יתר. נעשה שימוש ברשימות בתי החולים של משרד הבריאות הפלסטיני, סקר מקוון של משרד הבריאות והספדים ברשתות החברתיות.
במהלך הפסקת האש ב-2025, דובר שירותי ההגנה האזרחית ברצועת עזה מסר כי על פי ההערכות גופותיהם של 2,840 בני אדם התאיידו לחלוטין, ולא יימצא להן כל זכר. וזאת בגלל השימוש של ישראל בפצצות כבדות במיוחד, שמייצרות במוקד פיצוצן טמפרטורות של בין 7,000 ל־9,000 מעלות צלזיוס.
מספר ההרוגים ביהודה ושומרון עומד לכל הפחות על 933 (מהם מעל 852 מחבלים), ומספר הפצועים על למעלה מ-5,500.
בחזית הלבנונית, נהרגו לפחות 16 מחבלים מחמאס ו-31 מחבלים מהגא"פ. לחזבאללה נהרגו כ-3,823 מחבלים. מעל 73 פעילים צבאיים במפלגת אמל נהרגו. מעל 551 מחבלים, חיילים ואזרחים סורים נהרגו בתקיפות ישראליות בסוריה בתגובה לשיגורי הרקטות על ישראל. מספר האזרחים ההרוגים עומד על לפחות 984 בלבנון ולפחות 62 בסוריה.